CELEX: 32020R1177
Language: bg
Date: 2020-08-07 00:00:00
Title: Регламент за изпълнение (ЕС) 2020/1177 на Комисията от 7 август 2020 година за изменение на Регламент за изпълнение (ЕС) 2020/469 по отношение на отлагането на датите на прилагане на някои мерки в контекста на пандемията от COVID-19 (текст от значение за ЕИП)

10.8.2020   
               
               
                  BG
               
               
                  Официален вестник на Европейския съюз
               
               
                  L 259/12
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/1177 НА КОМИСИЯТА
         от 7 август 2020 година
         за изменение на Регламент за изпълнение (ЕС) 2020/469 по отношение на отлагането на датите на прилагане на някои мерки в контекста на пандемията от COVID-19
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2018/1139 на Европейския парламент и на Съвета от 4 юли 2018 г. относно общи правила в областта на гражданското въздухоплаване и за създаването на Агенция за авиационна безопасност на Европейския съюз и за изменение на регламенти (ЕО) № 2111/2005, (ЕО) № 1008/2008, (ЕС) № 996/2010, (ЕС) № 376/2014 и на директиви 2014/30/ЕС и 2014/53/ЕС на Европейския парламент и на Съвета и за отмяна на регламенти (ЕО) № 552/2004 и (ЕО) № 216/2008 на Европейския парламент и на Съвета и Регламент (ЕИО) № 3922/91 на Съвета (1), и по-специално член 36, параграф 1, букви в) и ж), член 43, параграф 1, букви а) и е) и член 44, параграф 1 от него,
         като има предвид, че:
         
                     (1)
                  
                  
                     Мерките, въведени за ограничаване на пандемията от COVID-19, сериозно възпрепятстват способността на държавите членки и на авиационния сектор да се подготвят за прилагането на редица наскоро приети регламенти за изпълнение в областта на авиационната безопасност.
                  
               
                     (2)
                  
                  
                     Изолацията в домашни условия и промените в условията на труд, както и възможността на заетите лица да се включат в трудовия процес, в съчетание с допълнителното работно натоварване, необходимо за справяне със значителните отрицателни последици от пандемията от COVID-19 за всички заинтересовани страни, влошават подготовката за прилагането на посочените регламенти за изпълнение.
                  
               
                     (3)
                  
                  
                     Регламент за изпълнение (ЕС) 2020/469 на Комисията (2) ще се прилага частично от 5 ноември 2020 г. Привеждането на въведените с посочения регламент за изпълнение общи изисквания за докладване и изисквания относно форматите на съобщенията SNOWTAM и METAR в съответствие със стандартите и препоръчителните практики на Международната организация за гражданско въздухоплаване (ИКАО) е възпрепятствано от липсата на ресурси на компетентните органи и съответните оператори поради избухването на пандемията от COVID-19 и поради това то следва да бъде отложено, за да се даде възможност на компетентните органи и на заинтересованите страни да се подготвят за неговото изпълнение.
                  
               
                     (4)
                  
                  
                     Агенцията за авиационна безопасност на Европейския съюз потвърди пред Комисията, че отлагането на прилагането на разпоредбите, както е посочено в съображение 3, е възможно, без това да има отрицателно въздействие върху авиационната безопасност, тъй като ще бъде за много ограничен период и новите мерки са насочени към актуализиране на вече приложими разпоредби в съответствие с действащите стандарти и препоръчителни практики на ИКАО.
                  
               
                     (5)
                  
                  
                     С цел да се осигури незабавна помощ за националните органи и за всички заинтересовани страни по време на пандемията от COVID-19 и да им се даде възможност да адаптират своите планове с цел отлагане на прилагането на съответните разпоредби, настоящият регламент следва да влезе в сила в деня след деня на публикуването му в Официален вестник на Европейския съюз.
                     
                  
               
                     (6)
                  
                  
                     Мерките, предвидени в настоящия регламент, са в съответствие със становището на комитета, създаден по силата на член 127 от Регламент (ЕС) 2018/1139,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Член 5 от Регламент за изпълнение (ЕС) 2020/469 се заменя със следното:
            
               
                  „Член 5
                  Настоящият регламент влиза в сила на двадесетия ден след деня на публикуването му в Официален вестник на Европейския съюз.
                  
                  Той се прилага от 27 януари 2022 г.
                  Следните разпоредби се прилагат от 12 август 2021 г.:
                  
                              а)
                           
                           
                              в приложение I, точка 10, буква б);
                           
                        
                              б)
                           
                           
                              в приложение III, точка 6: Допълнение 3 „ФОРМУЛЯР ЗА SNOWTAM“.
                           
                        Точка 5 от приложение III се прилага от 5 ноември 2020 г., с изключение на точка 5, подточка v): Допълнение 1 Образец за METAR, която се прилага от 12 август 2021 г.“
               
            
         
         
            Член 2
            Настоящият регламент влиза в сила в деня след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 7 август 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 212, 22.8.2018 г., стр. 1.
         
            (2)  Регламент за изпълнение (ЕС) 2020/469 на Комисията от 14 февруари 2020 г. за изменение на Регламент (ЕС) № 923/2012, Регламент (ЕС) № 139/2014 и Регламент (ЕС) 2017/373 по отношение на изискванията за управлението на въздушното движение/аеронавигационното обслужване, проектирането на структурите на въздушното пространство и качеството на данните, безопасността на пистите за излитане и кацане и за отмяна на Регламент (ЕС) № 73/2010 (ОВ L 104, 3.4.2020 г., стр. 1).